Lietuvos Respublikos Vyriausybė

nutarimas

DĖL BIUDŽETINĖS ĮSTAIGOS MOKSLO IR STUDIJŲ STEBĖSENOS IR ANALIZĖS CENTRO PERTVARKYMO Į VIEŠĄJĄ ĮSTAIGĄ IR TURTO INVESTAVIMO

2016 m. lapkričio 16 d. Nr. 1151

Vilnius

Vadovaudamasi Lietuvos Respublikos civilinio kodekso 2.104 straipsniu, Lietuvos Respublikos mokslo ir studijų įstatymo Nr. XI-242 pakeitimo įstatymo 2 straipsnio 21 dalimi, Lietuvos Respublikos mokslo ir studijų įstatymo (2016 m. birželio 29 d. įstatymo
Nr. XII-2534 redakcija) 21 straipsniu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalies 3 punktu ir 2 dalies 5, 6, 7 punktais, Lietuvos Respublikos biudžetinių įstaigų įstatymo 13 straipsnio 2 dalimi ir įgyvendindama Sprendimo investuoti valstybės ir savivaldybių turtą priėmimo tvarkos aprašą, patvirtintą Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, Lietuvos Respublikos Vyriausybė nutaria:

1. Sutikti, kad biudžetinė įstaiga Mokslo ir studijų stebėsenos ir analizės centras būtų pertvarkyta į viešąją įstaigą Mokslo ir studijų stebėsenos ir analizės centrą.

2. Patvirtinti Mokslo ir studijų stebėsenos ir analizės centro įstatus (pridedama).

3. Nustatyti, kad:

3.1. Pertvarkymo tikslas – įgyvendinti Lietuvos Respublikos mokslo ir studijų įstatymo Nr. XI-242 pakeitimo įstatymo 2 straipsnio 21 dalį.

3.2. Po pertvarkymo veiksiančio juridinio asmens teisinė forma – viešoji įstaiga, pavadinimas – Mokslo ir studijų stebėsenos ir analizės centras, buveinės adresas – Vilnius, Geležinio Vilko g. 12.

3.3. Mokslo ir studijų stebėsenos ir analizės centro veiklos tikslas – teikti įrodymais grįstą informaciją ir rekomendacijas dėl visuomenei aktualių mokslo, studijų ir inovacijų politikos formavimo ir įgyvendinimo sprendimų priėmimo.

3.4. Valstybei nuosavybės teise priklausantis finansinis turtas – 100 (vienas šimtas) eurų iš Lietuvos Respublikos Vyriausybės kanceliarijos biudžeto asignavimų, kaip valstybės, kuriai atstovauja Lietuvos Respublikos Vyriausybės kanceliarija, įnašas, perduodamas Mokslo ir studijų stebėsenos ir analizės centro, viešosios įstaigos, dalininkų kapitalui formuoti.

4. Pavesti Lietuvos Respublikos Vyriausybės kanceliarijai įgyvendinti valstybės, kaip viešosios įstaigos Mokslo ir studijų stebėsenos ir analizės centro savininko, teises ir pareigas.

5. Įgalioti pertvarkomos biudžetinės įstaigos Mokslo ir studijų stebėsenos ir analizės centro direktorių pasirašyti Mokslo ir studijų stebėsenos ir analizės centro įstatus pagal Juridinių asmenų registro nuostatų, patvirtintų Lietuvos Respublikos Vyriausybės 2003 m. lapkričio 12 d. nutarimu Nr. 1407 „Dėl Juridinių asmenų registro nuostatų patvirtinimo“, 67 punkto reikalavimus ir pateikti juos Juridinių asmenų registrui.

6. Šio nutarimo 2 punktas įsigalioja 2017 m. sausio 1 dieną.

Laikinai einanti

finansų ministro pareigas, pavaduojanti

laikinai einantį Ministro Pirmininko pareigas	Rasa Budbergytė

Laikinai einanti

švietimo ir mokslo ministro pareigas	Audronė Pitrėnienė

PATVIRTINTA
Lietuvos Respublikos Vyriausybės
2016 m. lapkričio 16 d. nutarimu Nr. 1151

MOKSLO IR STUDIJŲ STEBĖSENOS IR ANALIZĖS CENTRO ĮSTATAI

I SKYRIUS

BENDROSIOS NUOSTATOS

1. Mokslo ir studijų stebėsenos ir analizės centras (toliau – Centras) yra ribotos civilinės atsakomybės viešasis juridinis asmuo, kuris savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos viešųjų įstaigų įstatymu (toliau – Viešųjų įstaigų įstatymas), Lietuvos Respublikos mokslo ir studijų įstatymu, Mokslo ir studijų stebėsenos ir analizės centro įstatais (toliau – Įstatai) ir kitais teisės aktais.

2. Centro pavadinimas lietuvių kalba – Mokslo ir studijų stebėsenos ir analizės centras, anglų kalba – Research and higher education monitoring and analysis centre. Centro sutrumpintas pavadinimas – MOSTA.

3. Centro teisinė forma – viešoji įstaiga. Centro steigėja ir savininkė yra valstybė. Centro savininko teises ir pareigas įgyvendina Lietuvos Respublikos Vyriausybės kanceliarija.

4. Centro buveinės adresas – Vilnius, Geležinio Vilko g. 12.

5. Centro veiklos laikotarpis – neribotas.

6. Centro finansiniai metai – kalendoriniai metai.

7. Centras turi antspaudą su savo pavadinimu, atsiskaitomąją ir kitas sąskaitas Lietuvos Respublikos įregistruotuose bankuose.

8. Centras yra paramos gavėjas.

II SKYRIUS

CENTRO VEIKLOS TIKSLAS, VEIKLOS SRITYS IR RŪŠYS

9. Centro veiklos tikslas – teikti įrodymais grįstą informaciją ir rekomendacijas dėl visuomenei aktualių mokslo, studijų ir inovacijų politikos formavimo ir įgyvendinimo sprendimų priėmimo.

10. Centro veiklos sritys: mokslo, studijų ir inovacijų sričių stebėsena, vertinimas ir su tuo susijusi kita veikla.

11. Centro veiklos rūšys:

11.1. vykdyti mokslo, studijų ir inovacijų stebėseną, vertinimą atsižvelgiant į valstybės, visuomenės ir ūkio poreikius;

11.2. teikti Lietuvos Respublikos Seimui ir Lietuvos Respublikos Vyriausybei rekomendacijas dėl mokslo, studijų ir inovacijų politikos tobulinimo, siekiant didinti mokslo, studijų ir inovacijų efektyvumą ir skatinti inovatyvios ekonomikos augimą;

11.3. rengti mokslo, studijų ir inovacijų politikos strategines įžvalgas;

11.4. rengti ir viešai skelbti mokslo, studijų ir inovacijų politikai formuoti ir įgyvendinti reikalingą įrodymais grįstą informaciją, įtraukti į šią veiklą mokslo, studijų, inovacijų sistemos suinteresuotąsias šalis;

11.5. atlikti mokslo, studijų ir inovacijų politikos įgyvendinimo analizę ir teikti rekomendacijas, kaip ją tobulinti;

11.6. teikti siūlymus, kaip derinti tarpinstitucinę ir tarpžinybinę veiklą mokslo, studijų ir inovacijų politikos srityse;

11.7. atlikti Vyriausybės komisijos – Mokslinių tyrimų, eksperimentinės plėtros ir inovacijų strateginės tarybos ir Vyriausybės komisijos nacionalinei žmogiškųjų išteklių stebėsenai koordinuoti sekretoriatų funkcijas;

11.8. rengti ir viešai skelbti savo metines veiklos ataskaitas.

12. Centras gali verstis Lietuvos Respublikos įstatymų nedraudžiama ūkine komercine veikla, susijusia su Centro veiklos tikslu.

III SKYRIUS

CENTRO TEISĖS

13. Centras turi teisę:

13.1. Lietuvos Respublikos teisės aktų nustatyta tvarka gauti iš įmonių, įstaigų ir organizacijų informaciją, kurios reikia Centro veikloms atlikti;

13.2. sudaryti darbo grupes, kviesti valstybės ir savivaldybių institucijų ir įstaigų atstovus ir ekspertus sprendžiamiems klausimams nagrinėti;

13.3. sudaryti su Lietuvos ir tarptautinėmis įmonėmis, įstaigomis ir organizacijomis bendradarbiavimo ir kitas sutartis;

13.4. jungtis į asociacijas, dalyvauti jų veikloje ir išstoti iš jų;

13.5. steigti veiklai užtikrinti reikalingas informacines sistemas, kurti duomenų bazes;

13.6. leisti ir platinti informacinę ir metodinę literatūrą;

13.7. atlikti užsakomuosius darbus, teikti mokamas paslaugas, darbus ir produkciją;

13.8. turėti kitas Lietuvos Respublikos teisės aktuose nustatytas teises.

IV SKYRIUS

ASMENS TAPIMAS NAUJU CENTRO DALININKU

14. Asmuo gali tapti nauju Centro dalininku, priimtas Centro dalininku arba įgijęs Centro dalininko teises.

15. Asmuo priimamas Centro dalininku tokia tvarka:

15.1. pageidaujantis tapti Centro dalininku asmuo pateikia Centro direktoriui prašymą juo tapti; asmens prašyme turi būti nurodyti jo duomenys (fizinio asmens vardas, pavardė, asmens kodas, gyvenamoji vieta arba adresas korespondencijai; juridinio asmens pavadinimas, teisinė forma, kodas, buveinė, atstovo vardas, pavardė), išreikštas pritarimas Centro veiklos tikslams ir nurodytas asmens numatomas įnašas į Centro dalininkų kapitalą, šio įnašo dydis (kai numatomas įnašas – pinigai) ar vertė (kai numatomas įnašas – materialusis ar nematerialusis turtas) eurais ir įnašo perdavimo Centrui terminas;

15.2. asmuo Centro dalininku priimamas Centro visuotinio dalininkų susirinkimo sprendimu;

15.3. Centro visuotiniam dalininkų susirinkimui priėmus sprendimą priimti Centro dalininką, pageidavęs Centro dalininku tapti asmuo juo tampa perdavęs Centrui savo prašyme nurodytą įnašą.

16. Centro dalininko teises įgijęs asmuo Centro dalininku tampa tokia tvarka:

16.1. apie tai, kad įgijo Centro dalininko teises, asmuo raštu praneša Centro direktoriui ir kartu pateikia jam Centro dalininko teisių įgijimą liudijantį dokumentą ar jo išrašą; pranešime turi būti nurodyta: Centro dalininkas, kurio turėtas dalininko teises asmuo įgijo (fizinio asmens vardas, pavardė, asmens kodas; juridinio asmens pavadinimas); asmuo, įgijęs Centro dalininko teises (fizinio asmens vardas, pavardė, asmens kodas, gyvenamosios vietos adresas ar adresas korespondencijai; juridinio asmens pavadinimas, buveinė, kodas, atstovo vardas ir pavardė); Centro dalininko teisių įgijimo data;

16.2. Centro dalininku tapusio asmens įnašo į Centro dalininkų kapitalą vertė atitinka dalininko teises perleidusio dalininko turėtų įnašų vertę.

17. Pageidavusiam tapti Centro dalininku asmeniui atlikus Įstatų 15.3 papunktyje nurodytus veiksmus ar Centro dalininko teises įgijusiam asmeniui atlikus Įstatų 16.1 papunktyje nurodytus veiksmus, Centro direktorius per 2 darbo dienas įrašo naują Centro dalininką ir jo įnašo vertę į Centro dokumentus, atsižvelgdamas atitinkamai į Įstatų 15.3 papunkčio nuostatas ar Įstatų 16.1 papunktyje nurodytuose dokumentuose nurodytą Centro dalininko teisių įgijimo datą ir Įstatų 16.2 papunkčio nuostatas.

18. Atlikus Įstatų 17 punkte nurodytus veiksmus, naujam Centro dalininkui išduodamas jo įnašų vertę patvirtinantis dokumentas.

V SKYRIUS

CENTRO DALININKO TEISIŲ PARDAVIMAS KITIEMS ASMENIMS

19. Valstybės Centro dalininko teisės gali būti parduotos ar perduotos kitiems asmenims Viešųjų įstaigų įstatymo ir įstatymų, reglamentuojančių valstybės ir savivaldybių turto valdymą, naudojimą ir disponavimą juo, nustatytais atvejais ir būdais.

20. Kitų asmenų Centro dalininko teisės gali būti parduotos šia tvarka:

20.1. apie ketinimą parduoti Centro dalininko teises Centro dalininkas turi raštu pranešti Centro direktoriui (kartu nurodyti Centro dalininko teisių pardavimo kainą);

20.2. Centro direktorius per 5 dienas nuo Centro dalininko pranešimo gavimo apie tai Įstatų 24 punkte nurodytu būdu informuoja kitus Centro dalininkus (kartu nurodo Centro dalininką, kuris parduoda Centro dalininko teises, ir Centro dalininko teisių pardavimo kainą) ir Įstatų nustatyta tvarka šaukia visuotinį dalininkų susirinkimą sprendimui dėl Centro dalininko, kuris pirktų parduodamas Centro dalininko teises, priimti;

20.3. Centro visuotiniame dalininkų susirinkime paaiškėjus, kad už nustatytą kainą Centro dalininko teisių neperka nė vienas Centro dalininkas, Centro dalininko teises ketinantis parduoti Centro dalininkas gali jas parduoti kitam asmeniui;

20.4. jeigu Centro dalininkas yra vienas asmuo, Centro dalininko teisės parduodamos šio dalininko pasirinktam fiziniam ar juridiniam asmeniui, neatliekant Įstatų 20.1–20.3 papunkčiuose nurodytų veiksmų.

VI SKYRIUS

CENTRO ORGANAI

21. Centro organai yra:

21.1. Centro visuotinis dalininkų susirinkimas;

21.2. Centro taryba (toliau – Taryba) – kolegialus patariamasis organas;

21.3. Centro direktorius – vienasmenis valdymo organas.

VII SKYRIUS

CENTRO VISUOTINIS DALININKŲ SUSIRINKIMAS

22. Centro savininko teises ir pareigas įgyvendinančios institucijos rašytiniai sprendimai prilyginami Centro visuotinio dalininkų susirinkimo sprendimams.

23. Centro visuotinis dalininkų susirinkimas:

23.1. inicijuoja Centro įstatų keitimą;

23.2. priima sprendimą pakeisti Centro buveinę;

23.3. nustato Centro teikiamų paslaugų, darbų ir produkcijos kainas ar jų nustatymo taisykles;

23.4. tvirtina konkurso Centro direktoriaus pareigoms eiti nuostatus;

23.5. tvirtina kitų pareigų, į kurias Centro darbuotojai priimami konkurso būdu, sąrašą ir kvalifikacinius reikalavimus;

23.6. nustato konkurso kitoms pareigoms, į kurias Centro darbuotojai priimami konkurso būdu, eiti nuostatas Lietuvos Respublikos įstatymų nustatyta tvarka;

23.7. skiria ir atšaukia Centro direktorių, nustato jo darbo sutarties sąlygas;

23.8. tvirtina metinių finansinių ataskaitų rinkinį;

23.9. nustato informaciją apie Centro veiklą, kuri pateikiama visuomenei;

23.10. priima sprendimą dėl Centrui nuosavybės teise priklausančio ilgalaikio turto perleidimo, nuomos, perdavimo pagal panaudos sutartį ar įkeitimo;

23.11. priima sprendimą dėl Centro reorganizavimo ir reorganizavimo sąlygų tvirtinimo;

23.12. priima sprendimą pertvarkyti Centrą;

23.13. priima sprendimą likviduoti Centrą ar atšaukti jo likvidavimą;

23.14. skiria ir atšaukia Centro likvidatorių, kai Viešųjų įstaigų įstatymo nustatytais atvejais sprendimą likviduoti Centrą priima Centro visuotinis dalininkų susirinkimas;

23.15. nustato Centro vidaus kontrolės tvarką;

23.16. priima sprendimą dėl Centro metinių finansinių ataskaitų rinkinio audito ir renka auditorių ar audito įmonę;

23.17. priima sprendimus dėl Centro tapimo kitų juridinių asmenų steigėju ar dalyviu;

23.18. priima sprendimą dėl naujų Centro dalininkų priėmimo;

23.19. tvirtina Centro veiklos strategiją;

23.20. tvirtina Centro valdymo struktūrą ir pareigybių sąrašą;

23.21. nustato Centro veiklos vertinimo kriterijus, kurie turi rodyti Centro veiklos ekonominį ir socialinį poveikį;

23.22. sprendžia kitus Viešųjų įstaigų įstatyme ir Įstatuose Centro visuotinio dalininkų susirinkimo kompetencijai priskirtus klausimus.

24. Apie šaukiamą Centro visuotinį dalininkų susirinkimą Centro direktorius ne vėliau kaip prieš 14 dienų iki Centro visuotinio dalininkų susirinkimo praneša Centro dalininkams raštu, išsiųsdamas registruotą laišką, ir išsiųsdamas pranešimą elektroninių ryšių priemonėmis.

VIII SKYRIUS

TARYBA

25. Taryba yra Centro direktoriaus kolegialus patariamasis organas. Taryba veikia visuomeniniais pagrindais. Tarybą sudaro 7 nariai: vieną narį skiria Lietuvos Respublikos Seimo Švietimo, mokslo ir kultūros komitetas, tris narius – Lietuvos Respublikos Vyriausybė, vieną narį – Lietuvos pramonininkų konfederacija, vieną narį – Lietuvos universitetų rektorių konferencija (konferencijos), vieną narį – Lietuvos kolegijų direktorių konferencija (konferencijos). Taryba sudaroma 5 metams, o Tarybos kadencija pradedama skaičiuoti nuo tada, kai Centro savininko teises ir pareigas įgyvendinanti institucija patvirtina Tarybos sudėtį.

26. Taryba tvirtina savo darbo reglamentą.

27. Taryba:

27.1. svarsto Centro veiklos plėtrą, veiklos prioritetus;

27.2. teikia Centro direktoriui siūlymus dėl Centro veiklos strategijos ir kasmetinių veiklos planų;

27.3. kartą per metus išklauso Centro veiklos ataskaitą ir metinį veiklos planą, įvertina ir teikia Centro direktoriui siūlymus dėl metinio veiklos plano tobulinimo;

27.4. pataria, teikia siūlymus Centro direktoriui dėl Centro veiklos ir Centro direktoriaus atliekamų funkcijų vykdymo;

27.5. teikia Centro direktoriui siūlymus dėl Įstatų keitimo;

27.6. renkasi į posėdžius ne rečiau kaip kartą per metus.

IX SKYRIUS

CENTRO DIREKTORIUS

28. Centro vienasmenis valdymo organas yra Centro direktorius. Centro direktorių 5 metų kadencijai viešo konkurso būdu renka ir atšaukia, darbo sutarties sąlygas jam nustato Centro visuotinis dalininkų susirinkimas.

29. Į Centro direktoriaus pareigas priimamas asmuo turi atitikti bendruosius reikalavimus, keliamus asmeniui, priimamam į valstybės tarnautojo pareigas, turėti aukštąjį universitetinį išsilavinimą, ne mažesnę kaip 3 metų vadovaujamojo darbo patirtį švietimo srityje.

30. Su Centro direktoriumi sudaroma darbo sutartis Lietuvos Respublikos darbo kodekso nustatyta tvarka. Darbo sutartį su Centro direktoriumi sudaro, nutraukia ir jo darbo sutarties sąlygas keičia Centro visuotinio dalininkų susirinkimo įgaliotas asmuo. Centro visuotinio dalininkų susirinkimo sprendimu su Centro direktoriumi sudaroma visiškos materialinės atsakomybės sutartis.

31. Centro direktorius:

31.1. įgyvendina Centro visuotinio dalininkų susirinkimo sprendimus, vykdo pavestas užduotis, susijusias su Centro veiklos tikslais;

31.2. užtikrina Centro buhalterinės apskaitos organizavimą, finansinių ataskaitų rinkinio sudarymą ir pateikimą laiku, apskaitos dokumentų išsaugojimą;

31.3. naudoja Centro turtą ir lėšas, vadovaudamasis Lietuvos Respublikos įstatymais ir kitais teisės aktais, Įstatais, Centro visuotinio dalininkų susirinkimo sprendimais;

31.4. sudaro su juridiniais ir fiziniais asmenimis darbo, autorines ir kitokias sutartis Centro veikloms įvykdyti;

31.5. atstovauja Centrui valstybės valdžios, valdymo, teisėsaugos institucijose ir įmonėse, įstaigose ir organizacijose;

31.6. kartą per metus atsiskaito už Centro veiklą Centro visuotiniam dalininkų susirinkimui;

31.7. teikia metinių finansinių atskaitų rinkinį ir praėjusių finansinių metų veiklos ataskaitas Centro visuotiniam dalininkų susirinkimui;

31.8. organizuoja Centro veiklą, siekdamas Įstatuose nustatyto Centro veiklos tikslo, vadovauja Centrui ir atsako už Centro veiklą ir veiklos kokybę;

31.9. rengia ir Tarybai pristato Centro metinį veiklos planą ir Centro veiklos strategiją;

31.10. tvirtina Centro darbo užmokesčio fondą;

31.11. pagal Centro visuotinio dalininkų susirinkimo patvirtintą pareigybių sąrašą tvirtina Centro darbuotojų etatų skaičių;

31.12. nustato pareigų, į kurias Centro darbuotojai priimami ne konkurso būdu, kvalifikacinius reikalavimus;

31.13. tvirtina Centro darbuotojų pareigybių aprašymus, Lietuvos Respublikos įstatymų nustatyta tvarka priima ir atleidžia Centro darbuotojus, nustato Centro darbuotojų darbo užmokestį, skatina Centro darbuotojus ir skiria jiems drausmines nuobaudas;

31.14. tvirtina Centro darbo tvarkos taisykles;

31.15. rūpinasi Centro intelektiniais ir finansiniais ištekliais, žmonių sauga darbe;

31.16. leidžia įsakymus, organizacinius, tvarkomuosius ir informacinius dokumentus pagal kompetenciją;

31.17. praneša Centro visuotiniam dalininkų susirinkimui ir Tarybai apie esminius įvykius, turinčius reikšmės Centro veiklai;

31.18. skelbia viešai Centro pranešimus ir skelbimus valstybės įmonės Registrų centro leidžiamame elektroniniame leidinyje „Juridinių asmenų vieši pranešimai“;

31.19. teikia Centro visuotiniam dalininkų susirinkimui siūlymus dėl Įstatų keitimo;

31.20. palaiko ryšius su kitų valstybių institucijomis, tarptautinėmis organizacijomis;

31.21. veikia Centro vardu ir duoda įgaliojimus Centro darbuotojams atlikti funkcijas, kurios priskirtos jų kompetencijai;

31.22. užtikrina, kad informacija apie Centro veiklą būtų teikiama visuomenei;

31.23. atlieka kitas Lietuvos Respublikos teisės aktuose įstaigų vadovams priskirtas ir Centro direktoriaus pareigybės aprašyme nustatytas funkcijas.

32. Centro direktorius gali skirti Centro direktoriaus pavaduotoją (pavaduotojus).

33. Centro direktoriaus nesant, jo funkcijas atlieka Centro direktoriaus pavaduotojas ar Centro direktoriaus įsakymu paskirtas Centro darbuotojas.

34. Centro direktorius gali pavesti Centro direktoriaus pavaduotojui (pavaduotojams) atlikti Centro direktoriui priskirtas funkcijas, išskyrus tas, kurios Lietuvos Respublikos įstatymų imperatyviai priskirtos įstaigų vadovams.

35. Centre turi būti vyriausiasis finansininkas (buhalteris). Tas pats asmuo negali eiti direktoriaus (direktoriaus pavaduotojo) ir vyriausiojo finansininko (buhalterio) pareigų. Vyriausiojo finansininko funkcijas pagal sutartį gali atlikti fizinis arba juridinis asmuo.

36. Centro direktoriui darbo užmokestis mokamas pagal Lietuvos Respublikos Vyriausybės 2010 m. gegužės 26 d. nutarime Nr. 598 „Dėl viešųjų įstaigų, kurių savininkė yra valstybė arba kai valstybė turi daugumą balsų visuotiniame dalininkų susirinkime, vadovų darbo apmokėjimo“ nustatytą tvarką.

37. Centro direktoriaus pavaduotojui (pavaduotojams) mėnesinės algos pastovioji dalis ir kintamoji dalis nustatomos 10 procentų mažesnės už Centro direktoriaus mėnesinę algą. Centro direktoriaus pavaduotojui (pavaduotojams) taikomos Lietuvos Respublikos Vyriausybės 2010 m. gegužės 26 d. nutarimo Nr. 598 „Dėl viešųjų įstaigų, kurių savininkė yra valstybė arba kai valstybė turi daugumą balsų visuotiniame dalininkų susirinkime, vadovų darbo apmokėjimo“ 1.8 papunkčio, 2 ir 4 punktų nuostatos.

X SKYRIUS

CENTRO DALININKŲ ĮNAŠŲ PERDAVIMAS ĮSTAIGAI

38. Centro dalininkų įnašai Centrui perduodami tokia tvarka:

38.1. pinigai įnešami į Centro sąskaitą;

38.2. materialusis ir nematerialusis turtas Centrui perduodamas surašant priėmimo ir perdavimo aktą, kurį pasirašo turtą perduodantis asmuo ir Centro direktorius; kartu su perduodamu turtu Centrui pateikiama ir šio turto vertinimo ataskaita, kuri turi būti sudaryta ne vėliau kaip prieš 6 mėnesius iki turto perdavimo Centrui.

XI SKYRIUS

ĮSTATŲ KEITIMAS

39. Įstatai tvirtinami ir keičiami Lietuvos Respublikos Vyriausybės nutarimu.

XII SKYRIUS

ĮSTAIGOS TURTAS IR LĖŠOS, JŲ NAUDOJIMAS, FINANSINĖS VEIKLOS KONTROLĖ IR VEIKLOS PRIEŽIŪRA

40. Centras valstybei nuosavybės teise priklausantį turtą valdo, naudoja ir disponuoja juo Lietuvos Respublikos valstybės ir savivaldybių turto valdymo, naudojimo ir disponavimo juo įstatymo ir kitų teisės aktų, reglamentuojančių valstybės turto valdymą, naudojimą ir disponavimą juo, nustatyta tvarka.

41. Centro lėšos naudojamos Lietuvos Respublikos įstatymų ir kitų teisės aktų nustatyta tvarka.

42. Centras buhalterinę apskaitą tvarko, finansines ataskaitas sudaro ir teikia Lietuvos Respublikos teisės aktų nustatyta tvarka.

43. Centro finansinė veikla kontroliuojama ir Centro veiklos priežiūra atliekama pagal Lietuvos Respublikos įstatymus ir kitus teisės aktus.

44. Centrui nereikalingas ir netinkamas (negalimas) naudoti nuosavybės teise valdomas nematerialusis, ilgalaikis materialusis ir trumpalaikis materialusis turtas nurašomas Centro direktoriaus nustatyta tvarka.

XIII SKYRIUS

CENTRO FILIALŲ IR ATSTOVYBIŲ STEIGIMAS IR VEIKLOS NUTRAUKIMAS

45. Sprendimus steigti Centro filialus ir atstovybes, nutraukti jų veiklą priima, taip pat Centro filialų ir atstovybių nuostatus tvirtina Centro direktorius, suderinęs su Centro visuotiniu dalininkų susirinkimu.

XIV SKYRIUS

DOKUMENTŲ IR KITOS INFORMACIJOS APIE CENTRĄ PATEIKIMAS CENTRO DALININKAMS

46. Centro dalininko rašytiniu reikalavimu ne vėliau kaip per 7 dienas nuo reikalavimo gavimo Centro dokumentai jam pateikiami susipažinti Centro darbo valandomis jo buveinėje ar kitoje Centro direktoriaus nurodytoje vietoje, kurioje dokumentai saugomi. Šių dokumentų kopijos Centro dalininkui gali būti siunčiamos registruotu laišku adresu, kurį Centro dalininkas nurodęs Centrui, įteikiamos pasirašytinai ar perduodamos elektroninių ryšių priemonėmis.

47. Centro dokumentai, jų kopijos ar kita informacija Centro dalininkams teikiami neatlygintinai.

XV SKYRIUS

PRANEŠIMŲ IR SKELBIMŲ PASKELBIMAS

48. Centro pranešimai, kurie turi būti paskelbti viešai, skelbiami valstybės įmonės Registrų centro leidžiamame elektroniniame leidinyje „Juridinių asmenų vieši pranešimai“.

49. Kiti Centro pranešimai Centro dalininkams ir kitiems asmenims siunčiami registruotu laišku, įteikiami pasirašytinai ar perduodami elektroninių ryšių priemonėmis. Pranešimai Centro dalininkui registruotu laišku siunčiami adresu, kurį Centro dalininkas nurodęs Centrui. Skubūs pranešimai gali būti perduoti elektroninių ryšių priemonėmis, originalai tą pačią dieną išsiunčiami adresatui registruotu laišku ar įteikiami pasirašytinai.

50. Už pranešimų išsiuntimą laiku ar įteikimą pasirašytinai atsako Centro direktorius.

XVI SKYRIUS

INFORMACIJOS APIE CENTRO VEIKLĄ PATEIKIMAS VISUOMENEI

51. Centro veiklos ataskaita, kita informacija, kuri pateikiama visuomenei ir kurią nustato Centro visuotinis dalininkų susirinkimas, skelbiamos Centro interneto svetainėje.

52. Tretiesiems asmenims turi būti sudarytos sąlygos su Centro veiklos ataskaita ir kita visuomenei pateikiama informacija susipažinti Centro buveinėje Centro darbo valandomis.

XVII SKYRIUS

CENTRO PERTVARKYMAS, REORGANIZAVIMAS IR LIKVIDAVIMAS

53. Centras pertvarkomas, likviduojamas ir reorganizuojamas Lietuvos Respublikos civilinio kodekso ir Viešųjų įstaigų įstatymo nustatyta tvarka.

––––––––––––––––––––